Ezt laboratóriumi méréssel, elemzéssel lehet megállapítani (mint sok más paramétert, mint pl. nitrát tartalom). Ahogy erre szakosodott partnerünk mondja, a növény „emlékszik” a termőhelye sajátosságaira, a benne levő mikroelemek, izotópok összevethetők a termőtalaj hasonló jellemzőivel. Hogy ez realitás legyen, természetesen sok éves tapasztalat, fejlett laboreszközök és rengeteg minta megléte szükséges. A QST mint rendszer csak az ilyen mérési eredmények tárolására és későbbi elemzésére képes, de ugyanez igaz az egyszerűbb laborvizsgálatok, vagy akár egy mikrobiológiai vizsgálat vonatkozásában is. A lényeg az, hogy a teljes (minél teljesebb) termékéletút-követés eredményeként akár egy 40 dekagrammos, 10 komponenses mélyhűtött zöldségkeverék esetén is képes lehet a rendszer az abban levő sárgarépakocka származási országát vagy magyarországi termőhelyét azonosítani, vagy adott termőhelyet kizárni.